《寄吴钤干》
宋代·高似孙

有伟千人杰，能为万里游。
挂帆春北雁，问驿夜惊鸥。
道路空留滞，文章莫暗投。
九疑生雨遍，三峡带寒流。
采药青神观，题诗白帝楼。
乾坤供烂醉，星斗照闲愁。
汉已归萧相，天难寿武侯。
词人头欲雪，壮士泪如秋。
中下犹须策，西南夙倚筹。
有钱书尽买，灭虏志终酬。
猿破高唐梦，龙驯滟澦膛。
行人定安稳，夏近可归不。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。